SAL-vlieënier vas oor hy glo klere uittrek by lughaweArgieffoto Volgens die berig is kapt. W van Ginkel in hegtenis geneem nadat hy al sy klere behalwe sy onderbroek uitgetrek het. Dit het glo gebeur nadat hy gevra is om sy belt te verwyder tydens ‘n veiligheidsondersoek. “Hy het bloot net sy klere begin uittrek by die veiligheidskontrolepunt. Hy is vir openbare onsedelikheid in hegtenis geneem. Hy het ‘n boete betaal maar volgens lugvaartregulasies kon ons nie toelaat dat hy die vliegtuig vlieg na die voorval nie,” het David Chawota, uitvoerende hoof van Zimbabwe se Burgerlugvaartowerheid, gesê. Vlug SAA 025 is weens die voorval vir vyf ure vertraag. “Die vlug was veronderstel om 7:20 uit Harare te vertrek maar is tot 13:00 vertraag sodat ander bemanningslede van Suid-Afrika na Harare kon kom om die vliegtuig te vlieg,” het Chawota gesê. Zimbabwe se owerhede het die voorval glo by SAL aangemeld. SAL kon egter nie onmiddellik vir kommentaar bereik word nie.